**СТОПАНСКА КОНЮНКТУРА**

**БИЗНЕС АНКЕТИ НА НСИ, ДЕКЕМВРИ 2024 ГОДИНА**

През декември 2024 г. **общият показател на бизнес климата** се покачва с 1.7 пункта (от 17.0% на 18.7%) в сравнение с предходния месец (виж фиг. 1 от приложението). Повишение на показателя се наблюдава в промишлеността, търговията на дребно и в сектора на услугите. Единствено в строителството е регистрирано понижение.

**Промишленост.** Съставният показател „бизнес климат в промишлеността“ нараства с 1.9 пункта (от 15.8% на 17.7%) (виж фиг. 2 от приложението) в резултат на по-благоприятните очаквания на промишлените предприемачи за бизнес състоянието на предприятията през следващите шест месеца. Според тях през последния месец има известно увеличение на осигуреността на производството с поръчки (виж фиг. 3 от приложението), което обаче не е съпроводено с повишени очаквания за производствената активност през следващите три месеца.

Несигурната икономическа среда и недостигът на работна сила продължават да бъдат основните пречки за развитието на бизнеса, като през декември се отчита засилване на отрицателното влияние на първия фактор (виж фиг. 4 от приложението).

Прогнозите на мениджърите по отношение на продажните цени в промишлеността през следващите три месеца са в посока на увеличение (виж фиг. 5 от приложението).

**Строителство.** През декември съставният показател „бизнес климат в строителството“ спада с 3.5 пункта (от 20.4% на 16.9%) (виж фиг. 6 от приложението), което се дължи на по-умерените оценки и очаквания на строителните предприемачи за бизнес състоянието на предприятията. Същевременно и прогнозите им за строителната активност през следващите три месеца са по-резервирани (виж фиг. 7 от приложението).

Основният проблем за дейността в сектора остава несигурната икономическа среда, посочена от 58.9% от предприятията. На второ и трето място са недостигът на работна сила и цените на материалите (виж фиг. 8 от приложението).

По-голяма част от строителните предприемачи предвиждат продажните цени да останат без промяна през следващите три месеца (виж фиг. 9 от приложението).

**Търговия на дребно.** Съставният показател „бизнес климат в търговията на дребно“ се покачва с 5.7 пункта (от 23.7% на 29.4%) (виж фиг. 10 от приложението) в резултат на позитивните оценки и очаквания на търговците на дребно за бизнес

състоянието на предприятията. Оценките им за обема на продажбите през последните три месеца, както и очакванията им за следващите три месеца (виж фиг. 11 от приложението), също се подобряват.

Основните фактори, ограничаващи развитието на бизнеса продължават да бъдат несигурната икономическа среда, конкуренцията в бранша и недостатъчното търсене (виж фиг. 12 от приложението).

В сравнение с предходния месец нараства делът на търговците на дребно, които прогнозират продажните цени да се повишат през следващите три месеца (виж фиг. 13 от приложението).

**Услуги[[1]](#footnote-1)**. През декември съставният показател „бизнес климат в сектора на услугите“ се увеличава с 2.4 пункта (от 9.5% на 11.9%) (виж фиг. 14 от приложението), което се дължи на благоприятните оценки и очаквания на мениджърите за бизнес състоянието на предприятията. Мненията им относно настоящото и очакваното търсене на услуги (виж фиг. 15 от приложението) обаче са по-умерени.

Несигурната икономическа среда остава най-сериозната пречка за дейността в сектора. Последната анкета регистрира засилване на негативното влияние на фактора „конкуренция в бранша“, който измества на трето място затрудненията, свързани с недостига на работна сила (виж фиг. 16 от приложението).

Относно продажните цени в сектора на услугите мениджърите очакват увеличение, въпреки че преобладаващата част от тях предвиждат те да запазят своето равнище през следващите три месеца (виж фиг. 17 от приложението).

**Методологични бележки**

Бизнес наблюденията в промишлеността, строителството, търговията на дребно и в сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и в сектора на услугите, като последният показател е включен в общия динамичен ред от май 2002 година.

**Приложение**

**Фиг. 1. Бизнес климат - общо**



**Фиг. 2. Бизнес климат в промишлеността**



**Фиг. 3. Осигуреност на производството с поръчки в промишлеността**



**Фиг. 4. Фактори, затрудняващи дейността в промишлеността**

**(относителен дял от предприятията)**



**Фиг. 5. Очаквания за продажните цени в промишлеността през следващите три месеца**



**Фиг. 6. Бизнес климат в строителството**



**Фиг. 7. Очаквана строителна активност през следващите три месеца**



**Фиг. 8. Фактори, затрудняващи дейността в строителството**

**(относителен дял от предприятията)**



**Фиг. 9. Очаквания за продажните цени в строителството през следващите три месеца**



**Фиг. 10. Бизнес климат в търговията на дребно**



**Фиг. 11. Очаквания за продажбите в търговията на дребно през следващите три месеца**



**Фиг. 12. Фактори, затрудняващи дейността в търговията на дребно**

**(относителен дял от предприятията)**



**Фиг. 13. Очаквания за продажните цени в търговията на дребно през следващите три месеца**



**Фиг. 14. Бизнес климат в сектора на услугите**



**Фиг. 15. Очаквано търсене в сектора на услугите през следващите три месеца**



**Фиг. 16. Фактори, затрудняващи дейността в сектора на услугите**

**(относителен дял от предприятията)**



**Фиг. 17. Очаквания за продажните цени в сектора на услугите през следващите три месеца**



1. Без търговия. [↑](#footnote-ref-1)